סיפורים לשעת לילה מאוחרת

סיפורים לשעת לילה מאוחרת היא סדרת מתח, אימה ומסתורין, שהופקה על ידי מיקי בהגן בין השנים 1987–1991 ושודרה בערוץ הראשון.

היסטוריה 
הסדרה בנויה על פרקים בני כ-30 דקות, שרובם פותח בסיטואציה שגרתית ובנאלית, שעד מהרה מתפתחת למערבולת המטלטלת את הגיבור עד הסוף המפתיע. בהגן כתב, הפיק וביים את כל 13 פרקי הסדרה. הסדרה זכתה להצלחה רבה בישראל, ולהערכה על חלוציותה ומקוריותה. גרסה אנגלית הופקה לסדרה, נמכרה ושודרה בגרמניה וברוסיה.

העונה ראשונה של הסדרה צולמה כולה בידי הצלם גדי דנציג. לאחר מותו של דנציג בתאונת מסוק, בעת צילומי הסרט "מחץ הדלתא 2-הקשר הקולומביאני", צילמו את הסדרה לסירוגין צלמים שונים, אמנון סלומון, אלכס בנרף וגיורא ביח.

הסדרה זכתה לפרודיה בתוכנית "זהו זה!" בשם "סיפורים לשעת לילה מיותרת" בשנת 1992.

בשנת 2012, לרגל 25 שנה לסדרה, יצא מארז DVD, הכולל את כל פרקי הסדרה. מהדורת ה-DVD הופקה על ידי מישל בן אב.

במרץ 2022, אחרי יותר מ-30 שנה, החל בהגן לצלם עונה חדשה לסדרה. הפרק הראשון של העונה החדשה צולם בין היתר בהשתתפות אילן דר ושלמה סדן (האחרון שיחק בתפקיד משני בפרק "מסדר זיהוי"). את תפקיד הצלם מאייש שבי קדם, שצילם (לצד אלכס בנרף) את סרטו של בהגן "צעירים לנצח" (1996).

פרקי הסדרה 

 "הקוקיה" - תיקי (מאיה רוטשילד) מתעוררת בבוקר גורלי. פגישה חשובה צפויה להתקיים בסוכנות הפרסום בה היא עובדת. לרוע המזל, היא מוצאת את עצמה נעולה בדירתה בקומה ה-12 בבית הריק אליו עברה לאחרונה עם בעלה אלי (טוביה צפיר). היא אמנם ביקשה מבעלה לנעול את הדלת בלכתו לעבודה השכם בבוקר, אך כעת היא אינה מצליחה למצוא את המפתח.
 "הבובה" - ניקול, מפעילת תיאטרון בובות נייד (שרון הכהן), נתקעת עם הטרנזיט שלה הרחק מהעיר הגדולה. מתבודד תימהוני המתמחה בתיקון גרוטאות (ששון גבאי) נחלץ לעזרתה, ומוצא שעל מנת לפתור את הבעיה, יש להתקין מחדש את אחד מחלקי הרכב שניזוק. הבעיה: רק בבוקר הוא יקבל אספקה. ניקול תיאלץ להמתין יחד איתו לילה ארוך, שמוביל את שניהם למערבולת של טירוף.
 "מסדר זיהוי" – יוסף ברגר (עודד תאומי), איש עסקים, מגיע לתחנת המשטרה להתלונן על שמכוניתו נגררה ממקום חניה מותר. שוטר (יוסף כרמון) מבקש ממנו טובה קטנה: להשלים את מספר המשתתפים הדרוש למסדר זיהוי. ברגר מסכים באי רצון למרות שהוא ממהר להגיע למשרד – משקיע זר מגיע לבית ההשקעות שלהם הבוקר. במהלך מסדר הזיהוי שני העדים מזהים את ברגר כאדם שראו נמלט מזירת רצח. יותר מזה, הנרצח הוא לא אחר מאשר המשקיע הזר שלברגר היו, מסתבר, סיבות טובות לרצות שהוא יחוסל.
 "מוות בטוח" - סנדר (נתן זהבי), בעל מועדון לילה, מתבשר על ידי רופאו (יוחנן הרסון) כי הוא חולה במחלת כבד אנושה ובשל כך עליו לעבור השתלת כבד. סנדר אומר שאין לו את ה-70,000 $ הדרושים עבור הניתוח. טומלאק (דן תורג'מן), לקוח קבוע בפאב של סנדר, מגלה לסנדר כי חלה באיידס, וכי הוא מתעתד למכור את דירתו עבור 70,000 $. בו בזמן זמרת צעירה (אופירה יוספי) מנסה להתקבל לעבודה בפאב.
 "הבייביסיטר" - קטי (איריס קריספיל), מעשנת כבדה, מבחינה במודעה על חיפוש בייביסיטר בחנות המכולת השכונתית. היא ניגשת לראיון. האמא, מרי (ענת עצמון) מזהירה אותה שהילדה פירומנית ושאסור לה לשחק באש. קטי שזקוקה לכסף כה להוטה לקבל את העבודה שהיא מבטיחה שהיא אינה מעשנת, ואף מזייפת מכתבי המלצות, אך הילדה הקטנה עליה היא שומרת באותו לילה מתגלה כערמומית ומלאת הפתעות לא פחות ממנה.
 "העוזרת" - פרנסיס (יונה אליאן) מחכה לעוזרת הבית שלה שתגיע בבוקר, אך באופן מפתיע איש צעיר (שלום שמואלוב) מופיע במקומה ומספר שהוא התבקש להחליף את העוזרת החולה. הוא אף מראה לפרנסיס מכתב בכתב ידה של העוזרת המאשר את הדברים, כך לפרנסיס אין כל סיבה לחשוד שמשהו לא בסדר והיא אכן מכניסה את המחליף הביתה. אם הייתה יודעת את מי הכניסה, ודאי הייתה מנקה את הבית בעצמה.
 "יום המזל של דויד" - דויד (ארנון צדוק) הוא איש קשה יום העובד כסבל בהוצאה לפועל ומכור להתערבויות ולהימורים. הוא מצליח להתחקות בשני מקומות שונים אחרי שני חלקי פסל נדיר, שכל אחד מהם בנפרד לא שווה הרבה, אך יחד הם שווים הון. דויד לא מוכן להחמיץ את ההזדמנות הנדירה והוא יוצא להמר בקזינו עם הנרי (קונסטנטין אנטול) על מנת להשיג את המימון לרכישת שני החלקים, לפני שיום המזל שלו יחמוק מידיו.
 "את אוהבת כסף" - אורח במלון יוקרה (שלמה תרשיש) מגלה עניין רב במלצרית (ענת צחור). הוא מציע לה הצעה שהיא אינה יכולה לסרב לה: פגישה יומית בלובי עבור 1,500 $. כל מה שעליה לעשות הוא להופיע לפגישה במראה שונה, מחופשת, לפי הנחיותיו. במקביל, זוג חוקרי משטרה מתערבים ביניהם לגבי מקרה המוות הבא שהם יחקרו: האם יהיה זה מקרה של רצח, או של מוות בנסיבות לא-פליליות.
 "המחליפה" - אלכס (אייל גפן), רופא שיניים, בוגד ללא הרף באשתו הפסלת ריבה (מיקי קם). בערב חגיגי של פתיחת גלריה מעבודותיה מגלה ריבה לאלכס כי אובחנה כחולת סרטן בשלב סופני וימיה ספורים. לאחר ההלם מגיעה ההתפכחות, וריבה מחליטה למצוא לאלכס את האישה שתחליף אותה אחרי מותה. היא אינה צריכה לחפש רחוק - המודליסטית המקסימה שלה (אווה חדד) מוכנה להירתם למשימה.
 "העגיל" - תגרנית בשוק הפשפשים (רבקה בכר) מציעה לאוסי, דוגמנית המחפשת עגילים (טל קרסלניק) זוג יחיד במינו במחיר מצחיק. אוסי מסרבת, ובבוקר למחרת, מגלה שבמשך הלילה אחת האוזניים שלה החלה לצמוח.
 "פגישה עיוורת" – דני (יונתן סגל) ורותי (רונית אלקבץ) יושבים לפגישה עיוורת במסעדה. לאחר נפתולים לא קלים, רותי מגיעה למסקנה שדני מוצא חן בעיניה והיא מזמינה להמשיך את השיחה הנלהבת בביתה. אך כאשר דני קם ממושבו, היא מגלה שיש לו בעיה פיזית קשה שנסתרה מעיניה כל עוד ישבו ושוחחו בחביבות. האם ניתן לצאת מהמצב הלא נעים הזה, וכיצד?
 "התאונה" - רוני (רוני בליץ) בא למסיבה עם בת זוגו ועם שברולט קורבט חדשה שאחיו השאיר לו. בלכתו אל הבר להביא להם משקאות, פונה אליו צעירה (מיכל זוארץ) ומציעה לו לקחתה לסיבוב קצר במכוניתו. רוני נלהב. הצעירה מקסימה ומפתה. אך הסיבוב הקצר הופך להיות ארוך, מפתיע אפל וקטלני.
 "הליכות ונימוסים" - שולה (עדי עציון זק) היא עורכת טור "הליכות ונימוסים" בעיתון יומי גדול, אך בחייה הפרטיים היא ההפך הגמור - אישה גסת רוח, אגרסיבית ומניפולטיבית. לילה אחד היא ובעלה נתן (מוסקו אלקלעי) גונבים פרחים מבית הקברות, בבקשם לא להגיע בידיים ריקות למסיבה בביתו של חבר. אך כשאתה מתעסק בגנבה מהמתים, עליך להיות זהיר הרבה יותר.

קישורים חיצוניים

 סקירה מקפת על הסדרה לרגל יציאת הדי.וי.די. המרובע
 "סיפורים לשעת לילה מאוחרת"- אתר הסדרה 

סדרות טלוויזיה ישראליות שעלו לשידור בשנות ה-1980
הערוץ הראשון: תוכניות וסדרות
סדרות מתח ישראליות